b'\n_START_ARTICLE_\nSamael (sastav)\n_START_SECTION_\nBlack metal godine (1987. - 1994.)\n_START_PARAGRAPH_\nSastav je osnovan u travnju 1987. godine u gradu Sionu, u kantonu Valais, u \xc5\xa0vicarskoj. Iako je za ve\xc4\x87inu glazbe grupe od sredine devedesetih godina pro\xc5\xa1log stolje\xc4\x87a do danas karakteristi\xc4\x8dna uporaba elektroni\xc4\x8dke glazbe tipi\xc4\x8dne za \xc5\xbeanr industrijalnog metala, Samael je u su\xc5\xa1tini jedna od prvih drugovalnih black metal skupina i za\xc4\x8detnik pokreta post-black metal stilova._NEWLINE_Godine 1988. Samael je objavio svoj prvi studijski uradak, EP pod imenom Medieval Prophecy._NEWLINE_Samael je prvi studijski album, Worship Him, objavio 1991. godine. Izdala ga je francuska diskografska ku\xc4\x87a Osmose Productions. Sljede\xc4\x87e je godine skupina potpisala ugovor za objavu albuma s izdava\xc4\x8dkom ku\xc4\x87om Century Media Records, koja krajem te godine objavljuje njezin drugi studijski album, Blood Ritual._NEWLINE_Po\xc4\x8detkom 1994. godine sastav je objavio svoj tre\xc4\x87i studijski album, Ceremony of Opposites. Album se razlikovao od svojih prethodnika po tome \xc5\xa1to su se u glazbi po\xc4\x8deli nazirati industrijalni elementi te se grupa po\xc4\x8dela vi\xc5\xa1e usredoto\xc4\x8divati na zvuk klavijatura i kori\xc5\xa1tenje semplova. Album joj je osigurao ve\xc4\x87u skupinu obo\xc5\xbeavatelja izvan Europe, osobito u Latinskoj Americi.\n_START_SECTION_\nIndustrial metal godine - era Century Media i Regain Records (1995. - 2006.)\n_START_PARAGRAPH_\nNa albumu Passage, objavljenom 1996. godine, Samael je drasti\xc4\x8dno promijenio zvuk; premda se u nekim pjesmama jo\xc5\xa1 naziru tragovi black metala, album uglavnom stilisti\xc4\x8dki pripada \xc5\xbeanru industrijalnog metala. Album je dodatno pove\xc4\x87ao njegovu popularnost te je spot za pjesmu "Jupiterian Vibe" \xc4\x8desto bio prikazivan u emisiji Headbangers Ball na MTV-ju. Druga je ina\xc4\x8dica albuma bila objavljena iste godine s dodatnim diskom pod imenom "Xytras"; taj je disk sadr\xc5\xbeavao deset pjesama s albuma u instrumentalnoj ina\xc4\x8dici, a koje je na klaviru svirao klavijaturist Xy._NEWLINE_Godine 1999. Samael je objavio svoj peti studijski album, Eternal. Album je snimio i miksao David Richards u studiju Mountain u \xc5\xa0vicarskoj. Nakon objave albuma Samael nije obnovio svoj dugogodi\xc5\xa1nji ugovor s ku\xc4\x87om Century Media._NEWLINE_Svoj je \xc5\xa1esti studijski album, Reign of Light, Samael objavio 2004. godine. Album su objavile Samaelova vlastita diskografska ku\xc4\x87a Galactical Records te \xc5\xa1vedski izdava\xc4\x8d Regain Records. Bila su objavljena dva singla s uratka; "Telepath", za koji je bio snimljen i glazbeni spot, i "On Earth", koji je jo\xc5\xa1 uklju\xc4\x8divao i obradu pjesme "I Feel You" grupe Depeche Mode._NEWLINE_Dvije godine kasnije Century Media objavio je elektroni\xc4\x8dki glazbeni projekt Era One (na kojem sudjeluju Vorph i Xy). Album sadr\xc5\xbeava i dodatni disk pod imenom "Lessons in Magic No.\xc2\xa01", koji je, poput diska "Xytras" s albuma Passage, bio u potpunosti instrumentalan te je glazbu na njemu skladao Xy. Sam je album bio snimljen 2002. godine te je bonus disk snimljen godinu kasnije, no ponovno je miksan i ure\xc4\x91en tek 2005. godine.\n_START_SECTION_\nIndustrial metal godine - era Nuclear Blast (2007. - danas)\n_START_PARAGRAPH_\nU lipnju 2007. godine sastav je objavio osmi studijski album, Solar Soul. Album je specifi\xc4\x8dan po tome \xc5\xa1to pjesme kao \xc5\xa1to su "Solar Soul", "Slavocracy" i "AVE!" spajaju razli\xc4\x8dite glazbene stilove koji su bili prisutni prisutnih na Samaelovim albumima od albuma Passage._NEWLINE_U o\xc5\xbeujku 2009. godine Samael je objavio album Above, koji je posvetio svojim black metal korijenima._NEWLINE_U lipnju 2010. godine Samael je po\xc4\x8deo snimati demo snimke za svoj idu\xc4\x87i album. Prvi singl s albuma, Antigod, bio je objavljen 19. studenog 2010. Album, nazvan Lux Mundi (latinski: "Svjetlo svijeta"), bio je objavljen 29. travnja 2011. u Europi te 3. svibnja 2011. u Sjevernoj Americi. Isti mjesec skupina je u \xc5\xa0vedskoj s direktorom Patricom Ulaeusom snimila spot za pjesmu "Luxferre"._NEWLINE_Godine 2017. grupa je objavila svoj jedanaesti studijski album, Hegemony.'